Springbokke sal Argentyne beslis nie onderskatEben Etzebeth rank hoog in ’n lynstaan. Die Springbokke speel Saterdag teen Argentinië in Salta. Foto: GB Jordaan. Die komende twee toetse teen Argentinië sal Suid-Afrika meer geleenthede gee om vir die Wêreldbekerrugbytoernooi in Japan voor te berei, het die Bokke se hulpafrigter, Matt Proudfoot, uit Argentinië gesê. Die Springbokke het oor die naweek in Argentinië geland nadat hulle die afgelope week in Auckland vir die toets in Salta voorberei het. Die twee spanne sal dan weer ’n week later op Loftus Versfeld kragte meet. Rassie Erasmus se span het ’n voorsprong van een punt bo die All Blacks in die Rugbykampioenskap ná goeie vertonings teen die Wallabies en die Kiwi’s in die vorige twee toetse. Proudfoot het gesê dat die Suid-Afrikaners nie die Argentyne sal onderskat nie. “Ons verstaan die uitdagings wat ’n wedstryd in Salta bied – ons het immers al een wedstryd daar verloor en een gewen. Ons is bewus van die feit dat nog ’n groot uitdaging Saterdag op ons wag,” het Proudfoot gesê. “Ons sal ’n paar dapper keuses hierdie week maak – net soos wat ons teen Australië en Nieu-Seeland oor die afgelope drie weke gemaak het – terwyl ons vir die baie belangrike Poemas-wedstryd voorberei.” ’n Sege weg van die huis sal vir die Bokke nóg ’n lekker hupstoot op die vooraand van die Wêreldbeker gee. “Ons sal die wedstryd graag wil wen, maar ons fokus is om op die momentum voort te bou wat ons teen die Wallabies en All Blacks gekry het.” Hy het bygevoeg dat die span die twee Argentynse toetse sal gebruik om hul diepte en strategieë te toets voor die internasionale skouspel Septembermaand in Japan afskop.